送琦後堂住薦福
作者：釋居簡
朝代：宋

paragraphs: 錦屏之英老大隋，孤芳寄林非所宜。
南堂特榻越常軌，東山陷虎藏深機。
稽山之琦後來秀，倔强不落古人後。
後堂新破北山荒，奪食驅耕誇敏手。
古已往矣不可覓，胡爲區區蹈陳跡。
衲僧懷袖捲風雲，何地不容轟霹靂。
吾常學古不學今，確持讜直甘陸沈。
顧影自立時自箴，舍公其誰知此心。
公今老牯群中去，轉位回機頭角露。
所存匪石不可移，萬里驍騰在初步。